送錢藻出守婺州得英字
作者：蘇軾
朝代：宋

paragraphs: 老手便劇郡，高懷厭承明。
聊紆東陽綬，一濯滄浪纓。
東陽佳山水，未到意已清。
過家父老喜，出郭壺漿迎。
子行得所願，愴悢居者情。
吾君方急賢，日旰坐邇英。
黄金招樂毅，白璧賜虞卿。
子不少自貶，陳義空崢嶸。
古稱爲郡樂，漸恐煩敲搒。
臨分敢不盡，醉語醒還驚。